पाएं अपने शहर की ताज़ा ख़बरें और फ्री ई-पेपरडाउनलोड करें
लॉकडाउन में कोविड-19 नियमों की अवहेलना कर अवैध रूप से शराब बेचने व पुलिसकर्मी के साथ मारपीट करने के आरोप में कैंप थाने की पुलिस ने पूर्व विधायक रामरतन सहित नौ के खिलाफ मुकदमा दर्ज कर जांच शुरू कर दी है।
पुलिस जांच अधिकारी धर्मपाल के अनुसार हवलदार धर्मेंद्र ने शिकायत में कहा है कि उन्हें सूचना मिली कि शमशाबाद निवासी पूर्व विधायक व भाजपा नेता रामरतन और उनके पुत्र एवं भतीजे कोविड-19 नियमों की अवेहलना कर अवैध रूप से शराब बेच रहे हैं। इसके बाद पुलिस मौके पर पहुंची तो पूर्व विधायक रामरतन स्वयं एक व्यक्ति को शराब दे रहे थे। इस संबंध में पूछताछ की गई तो पूर्व विधायक ने अपने पुत्र अशोक, सुरेंद्र, भतीजे जय, हन्नी, अमन, पोप सिंह, भीम व गुड्डू को आवाज देकर मौके पर बुला लिया। हवलदार का आरोप है कि उक्त लोगों ने उनके साथ मारपीट कर उनकी जेब में रखे 1600 रुपए भी लूट लिए। साथ ही उन्हें जान से मारने की भी धमकी दी। पुलिस ने पीड़ित हवलदार की शिकायत पर पूर्व विधायक व उनके परिजनों के खिलाफ विभिन्न धाराओं के तहत केस दर्ज कर जांच शुरू कर दी है।
क्या कहते हैं पूर्व विधायक
इस संबंध में पूर्व विधायक व भाजपा नेता रामरतन का कहना है कि उन पर लगाए गए सभी आरोपी निराधार हैं। सच्चाई उनके घर के सामने लगे सीसीटीवी कैमरे में कैद है। पुलिस उसे देखकर जांच कर सकती है। पूर्व विधायक ने मुकदमा दर्ज कराने वाले हवलदार के खिलाफ ही पुलिस को दी शिकायत में गंभीर आरोप लगाए हैं।
क्या कहते हैं थाना प्रभारी
इस संबंध में जब कैंप थाना प्रभारी राधेश्याम से बात की गई तो उनका कहना है कि विधायक व उनके परिजनों के खिलाफ केस दर्ज किया गया है। लेकिन उनके पास विधायक की ओर से गुरुवार तक कोई शिकायत नहीं आई है। शिकायत आएगी तो उस पर भी जांच की जाएगी। जो सच्चाई होगी उस पर कार्रवाई की जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva zho_Hant eng_Latn